VENDIM
Nr. 164 , datë 31.7.2025

MBI DISA NDRYSHIME NË VENDIMIN E BORDIT TË ERE-s NR. 258, DATË 21.12.2021, “MBI LICENCIMIN E SHOQËRISË ‘ALBANIAN ENERGY SUPPLIER 2’ SHPK, NË VEPRIMTARINË E FURNIZIMIT TË ENERGJISË ELEKTRIKE”, DHE NË VENDIMIN NR. 68, DATË 3.3.2023

[bookmark: _GoBack]Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të nenit 113, të ligjit nr. 44/2015, “Kodi i Procedurave Administrative të Republikës së Shqipërisë”; si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 31.7.2025, mbasi shqyrtoi relacionin e përgatitur nga Drejtoria e Monitorimit të Tregut dhe Mbikëqyrjes së të Licencuarve, me nr. 1368/3 prot., datë 24.7.2025, “Mbi një ndryshim në vendimin e Bordit të ERE-s nr. 258, datë 21.12.2021, ‘Mbi licencimin e shoqërisë ‘Yildirim Energy Europe Albania’ sh.p.k. në veprimtarinë e furnizimit të energjisë elektrike’, i ndryshuar”,
konstatoi se:
1. Të dhëna mbi shoqërinë “Yildrim Energy Europe Albania” sh.p.k.
- Bordi i ERE-s, me vendimin nr. 258, datë 21.12.2021, ka licencuar shoqërinë “Albanian Energy Supplier 2”, aktualisht e identifikuar me emrin “Yildirim Energy Europe Albania” sh.p.k., në veprimtarinë e furnizimit të energjisë elektrike, për një afat 5-vjeçar. Referuar këtij vendimi të ndryshuar me vendimin nr. 68, datë 3.3.2023, është vendosur detyrimi për shoqërinë, që të depozitojë në ERE informacion mbi sistemit IT me fillimin e operimit dhe të depozitojë kontratën e huapërdorjes të rinovuar, jo më vonë se 1 (një) muaj pas rinovimit të saj. Në bazë të vendimit nr. 68, datë 3.3.2023, shoqëria “Yildirim Energy Europe Albania” sh.p.k. ka detyrimin të raportojë periodikisht çdo muaj sipas kushtit të vendosur në pikën 3, të vendimit të Bordit të ERE-s nr. 258/2021.
2. Korrespondenca dhe dokumentacioni i depozituar nga shoqëria
- ERE i është drejtuar shoqërisë me shkresat nr. 1368 prot., datë 18.3.2025 dhe nr. 1368/1 prot., datë 14.5.2025, duke i rikujtuar detyrimet që shoqëria ka në lidhje me vendimin e Bordit të ERE-s nr. 258, datë 21.12.2021, të ndryshuar.
- Shoqëria, me shkresën nr. 1368/2 prot., datë 28.5.2025, ka deklaruar se nuk e ushtron ende veprimtarinë e furnizimit me energji elektrike. Në lidhje me sistemin IT dhe realizimin e procesit të faturimit sqaron se është në proces negocimi e në momentin e mbylljes së marrëveshjes do ta përcjellë atë në ERE.
- Shoqëria ka depozituar në ERE amendimin e kontratës së nënqirasë, të lidhur më datë 1.2.2024, ku rezulton se palët kanë rënë dakord që afati i kontratës, i cili përfundon më datë 1.2.2026, të zgjatet edhe me një vit, duke përfunduar më datë 1.0.2027.
3. Analiza ligjore dhe vlerësimi
- Në përputhje me vendimin nr. 258, datë 21.12.2021, të ndryshuar, detyrimi për dorëzimin e informacionit mbi sistemin IT mbetet në fuqi në kushtet që shoqëria, siç bën me dije dhe rezulton nga të dhënat që ERE disponon, nuk ka filluar ende ushtrimin e veprimtarisë së furnizimit me energji elektrike. Shoqëria ka bërë me dije se është në proces të negocimit. Deri në atë moment, kushti për dorëzimin e informacionit për sistemin IT vlerësohet të qëndrojë në fuqi, duke saktësuar që shoqëria duhet të informojë për sa më sipër.
- Lidhur me detyrimin për raportim periodik mujor, sipas vendimit nr. 258, datë 21.12.2021, të ndryshuar me vendimin nr. 68, datë 3.3.2023, shoqëria ka vijuar të raportojë në mënyrë të vazhdueshme mbi statusin e veprimtarisë së saj, duke deklaruar se nuk ka nisur ende aktivitetin.
- Për sa i përket detyrimit për të depozituar kontratën e huapërdorjes së rinovuar, shoqëria ka përmbushur këtë kusht, duke depozituar pranë ERE-s amendimin e kontratës së nënqirasë të lidhur më datë 1.2.2024.
- Me depozitimin e kontratës së mësipërme, shoqëria ka përmbushur detyrimin e parashikuar në pikën 4, të vendimit të Bordit të ERE-s nr. 258, datë 21.12.2021, të ndryshuar. Duke qenë se kontrata është në fuqi deri më datë 1.2.2027 dhe mbulon gjithë periudhën e mbetur të licencës (deri më 21.12.2026), vlerësohet që pika 4 e vendimit të licencimit të shfuqizohet si e përmbushur.
4. Nevoja për ndryshimin e vendimit
- Në mbështetje të nenit 113, të ligjit nr. 44/2015, “Kodi i Procedurave Administrative të Republikës së Shqipërisë”, i cili parashikon se një akt administrativ mund të shfuqizohet apo anulohet, kryesisht nga organi publik që ka kompetencë për ta nxjerrë atë, vlerësohet se pika 4, e vendimit të Bordit të ERE-s nr. 258, datë 21.12.2021, duhet të shfuqizohet, pasi shoqëria “Yildirim Energy Europe Albania” sh.p.k. e ka përmbushur kushtin përkatës të përcaktuar në këtë pikë.
- Duke qenë se shoqëria ende nuk ka filluar operimin në veprimtarinë e licencuar dhe për rrjedhojë, raportimi periodik mujor nuk ka objekt zbatimi praktik, vlerësohet e arsyeshme shfuqizimi i këtij detyrimi. Në të njëjtën kohë, vlerësohet të mbetet në fuqi detyrimi për depozitimin e informacionit mbi sistemin IT pranë ERE-s, sipas përcaktimeve të pikës 3, të vendimit të Bordit të ERE-s nr. 258, datë 21.12.2021, të ndryshuar, si më poshtë “3. Me fillimin e operimit, shoqëria “Yildirim Energy Europe Albania” sh.p.k. të depozitojë në ERE informacion mbi sistemin IT.”.
Për gjithë sa më sipër, Bordi i ERE-s 
VENDOSI:

1. Të ndryshojë pikën 3, të vendimit të Bordit të ERE-s nr. 258, datë 21.12.2021, të ndryshuar, si më poshtë: “3. Me fillimin e operimit, shoqëria “Yildirim Energy Europe Albania” sh.p.k. të depozitojë në ERE informacion mbi sistemin IT.”.
2. Të shfuqizojë pikën 4, të vendimit të Bordit të ERE-s nr. 258, datë 21.12.2021, të ndryshuar.
3. Të shfuqizojë pikën 2, të vendimit të Bordit të ERE-s nr. 68, datë 3.3.2023.
4. Drejtoria e Monitorimit të Tregut dhe Mbikëqyrjes së të Licencuarve të njoftojë shoqërinë për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

